પંદર વર્ષ પહેલાં, હું ઓસ્ટ્રેલિયામાં એક મલ્ટી-બિલિયન ડોલર મીડિયા કંપનીની ટેકનોલોજી ટીમનો લીડર હતો. મેં હમણાં હમણાં જ આ નવી જવાબદારી લીધી હતી અને નવા સોફ્ટવેરમાં અમુક પ્રશ્ન હતો જેનાંથી તેનો ઉપયોગ કરનારાઓ ઉપર અને અમારી કંપનીની રકમ ઉપર અસર પડતી હતી. ટેકનોલોજી લીડરના નાતે આ મુદ્દાનો ઉકેલ લાવવાની જવાબદારી મારી બનતી હતી. અમે ઘણાં તકનીકી તજજ્ઞોને બીજી કંપનીઓમાંથી બોલાવી જોયા પણ કોઈ આ પ્રશ્નનાં કારણ તરફ અંગુલીનીર્દેશ ન કરી શક્યું. અઠવાડિયાઓ પસાર થઇ ગયા અને આ દિશામાં અમારી કોઈ પ્રગતી નહોતી થઇ. એક સમયે, વિચારમગ્ન અને આત્મ-વિશ્લેષણ કરતો હું મધ્યરાત્રીએ ઘેર પહોંચ્યો. હું બાથરૂમમાં સ્નાન કરવા ગયો અને મને અચાનક પ્રભુપ્રકાશ થયો હોય એવું લાગ્યું. મને અચાનક લાગ્યું કે આ ક્ષતિને હું સુલઝાવી શકું છું. મને તરત કાર્યાલયે જવાનું મન થયું થોડું સુઈને હું તરત જ કામ પર જવા નીકળ્યો.કામ પર, સવારની વહેલી પહોરે એકદમ નીરવ શાંતિ હતી. મેં મારું કમ્પ્યુટર ચાલુ કર્યું, અને જે ફિક્સ હતો તે રન કર્યો અને આહ, તેનાંથી તો કામ થઇ ગયું. હું અમારી જે વર્ઝન કંટ્રોલ સિસ્ટમ હતી તેને અવગણીને, સ્ટેજીંગ સર્વર (કે જ્યાં અમે અમારો સોફ્ટવેર દુનિયા ભરમાં પ્રાપ્ય કરતાં પહેલાં તેનાં માટેની બીઝનેસ માટેની મંજુરી લેવા માટે મુકતા) ઉપર સુપર યુઝર તરીકે લોગ-ઇન થયો. અને મેં વર્તમાન ડિરેક્ટરીને ક્લીન-અપ કરવા માટે એક કમાંડ ઇસ્યુ કર્યો કે જેથી કરીને હું નવો કોડ ત્યાં કોપી કરી શકું. હું ખુબ જ ખુશ હતો એવી કલ્પના કરીને કે સવારમાં એક્ઝીક્યુટીવ ટીમ જયારે કામ પર આવશે ત્યારે કેટલી ખુશ થશે એ જાણીને કે જે પ્રશ્ન હતો તે સુલઝાઈ ગયો છે. એક સરળ ફિક્સ કામ કરી ગયો જ્યાં હજારો ડોલર ખર્ચો કર્યા પછી પણ કઈ થઇ શક્યું નહોતું.હવે અહી એક નાનકડો પ્રશ્ન હતો; જયારે મેં સર્વર ઉપર જે કમાંડ ચાલુ કર્યો ત્યાર બાદ મને મારી ભૂલની અનુભૂતિ થઇ. મેં એક એવો કમાંડ આપ્યો હતો કે જે મૂળ ફાઈલથી લઈને બધું જ ડિલીટ કરતુ હતું (સીસ્ટમ ફાઈલ સહીત બધું જ). તેને તો અસરકારક રીતે આખું સર્વર ફોર્મેટ કરી દીધું. જરા કલ્પના કરો કે તમારો ઈરાદો ફક્ત તમારા ઓરડાની લાઈટ બંધ કરવાનો હોય અને તેમ કરવા જતાં તમે તમારા આખા શહેરની વીજળી ગુલ કરી બેશો તો કેવું લાગે. મેં જે કર્યું હતું તે તો તેનાંથી પણ ક્યાંય વધારે ખરાબ હતું – મેં તો આખું વીજળી મથક જ ઉડાડી દીધું હતું.